पारिवारिक सुख उनको नसीब होते हैं, जो तात्कालिक असुविधा की अनदेखी कर देते हैं अथवा किसी बात को लेकर आक्रोश एवं आवेश में न आकर समस्या को विवेकपूर्वक सुलझाने का प्रयास करते हैं। संयुक्त परिवार के सुख दीर्घकालीन होते हैं, जिनका अनुभव कठिनाई तथा दुःख की घडि़यों में किया जा सकता है, जैसे- लम्बी बीमारी, आकस्मिक विपदा अथवा आर्थिक कठिनाई आदि। उस समय परिवार के सदस्य एक-दूसरे की सेवा-सहायता करते हैं, आपसी सहयोग, सामंजस्य तथा मेल-जोल के साथ समस्याओं से जूझते हैं, जिससे उस संघर्ष की अवस्था में भी सहानुभूति का अनुभव होता है और विषम परिस्थितियों में आंतरिक बल मिलता है।